Us Angschd vor dr Inquisition, wo 1633 dr Galileo Galilei het lo verurdeile, het dr Descartes siini Wärk z erscht anonym uusegä. 1637 isch dr Discours de la Méthode erschiine mit zwei naturwüsseschaftlige Abhandlige Dioptrique und Météores und mit La géométrie, wo die analytisch Geometrii entwicklet het. 1641 si die latinische Meditationes de prima philosophia zsämme mit Gegedarschdellige vom des Mersenne, Gassendi, Hobbes und andere und im Descartes siini Antworde druf, erschiine. 1644 het er Principia Philosophiae uusegä, wo s ganze Syschdem beschriibe het. 1646 het er für d Brinzässin Elisabeth vo dr Pfalz Traité des passions de l'âme gschriibe. Posthum isch De homine 1662 uf latinisch uusecho, und uf französisch as Traité de l'homme zsämme mit em Traité de la lumiè ou le monde im Johr 1677. Zwei Jugendschrifte, Regulae ad directionem ingenii und Inquisitio veritatis per lumen naturale si 1701 druckt worde.